J. Blanár, poslanec: (2005-11-08):
Najskôr by som prečítal môj pozmeňujúci návrh a potom ho budem odôvodňovať a pokúsim sa vás presvedčiť o tom, že je to naozaj potrebné. Za čl. I sa dopĺňa nový čl. II, ktorý znie: „Zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov sa mení a dopĺňa takto: „1. V sadzobníku správnych poplatkov v položke 73 písmeno a) znie: „a) podanie žiadosti o dočasné vyradenie cestného vozidla alebo zvláštneho vozidla z cestnej premávky na pozemných komunikáciách 100 Sk“.“.“ Ako odôvodnenie uvádzam. Pri ostatnej čiže poslednej novele zákona č. 315/1996 Z. z. o premávke na pozemných komunikáciách sa stalo niečo, čo je pre mňa počudovaním. A keď som sa rozprával aj s kolegami, ktorí sa tým zaoberajú, vysvitlo, že jednoducho prešla novela aj zákona o správnych poplatkoch, a to práve v časti pri dočasne vyradených motorových vozidlách, kde poplatok bol 200 korún, tak záhadným spôsobom sa tam dostala táto časť, a zvýšil sa ten poplatok bezdôvodne na 500 korún. Chcel by som zdôrazniť, že tento poplatok slúži na to, že keď nevyužívate svoje motorové vozidlo dlhšiu dobu, aby ste mohli jednoducho požiadať o jeho vyradenie z cestnej premávky, to neznamená, že bude vyradené z evidencie, čo je rozdiel. Čiže bude stále v evidencii motorových vozidiel toto vozidlo, ale bude dočasne vyradené. A sú tam určité procesné úkony, ktoré musíte urobiť, aby bolo zadosťučinené zákonu. Zaplatíte správny poplatok. Tento inštitút sa využíva pri tom, keď nepoužívate dlhšiu dobu cestné motorové vozidlo a nechcete platiť, samozrejme, za toto obdobie napr. cestnú daň, o ktorej sa hovorí tu v tejto novele. Ale rovnako ho môžete využiť aj pri tom, keď nepoužívate svoje motorové vozidlo dlhšiu dobu, napr. cez zimnú sezónu alebo pri sezónnych prácach firmy, ktoré nepoužívajú určité mechanizmy. A za toto obdobie nemusíte platiť zákonné poistenie. A určite si dobre pamätáte, že práve moja novela, ktorú som predložil hneď na začiatku tohto volebného obdobia, umožnila takúto možnosť, pretože dovtedy, či ste používali vozidlo dlhšiu dobu alebo ste ho vôbec nepoužívali, celý rok ste museli platiť zákonné poistenie. A jediná možnosť bola, keď ste napr. boli v zahraničí, odhlásiť vozidlo z evidencie motorových vozidiel, čo znamenalo pri staršom vozidle opätovné prihlásenie 50 000 Sk, čo sa síce dnes zmenilo. Ale vtedy po tejto novele to využilo strašne veľa motoristov a, si myslím, úplne oprávnene, pretože nie je dôvod, že ak niektorí ako dôchodcovia nepoužívajú celú zimu motorové vozidlo, pretože jednoducho sa už na to necítia, ale cez ostatné obdobie v roku ho používajú, aby odhlásili motorové vozidlo z cestnej premávky a za toto obdobie neplatili povinné zmluvné poistenie. A dnes určite sa zhodneme na tom, že to nie je malá čiastka. Ako na podporu chcem uviesť pre porovnanie, vážené kolegyne, vážení kolegovia, to, čo je v Českej republike. Určite všetci dobre viete, že v Českej republike je kúpna sila českej koruny vzhľadom na náklady ktoré sú tam vyššia ako v Slovenskej republike. A tento poplatok v Českej republike je rovnako 100 korún, ako ja navrhujem v Slovenskej republike, to znamená u nás 100 Sk. Ak tieto dve veci porovnáme, tak ja nevidím žiaden dôvod, aby tento poplatok bol 500 korún, a tobôž keď vidím za tým skôr len chytráctvo niektorých štátnych úradníkov, ktorí sa snažia demotivovať tých, ktorí tento inštitút chcú využiť aj pri takých motorových vozidlách jednostopových, kde tá poistka nie je až taká „vysoká“ a kde sa už pri 500-korunovom poplatku neoplatí jednoducho vozidlo z cestnej premávky odhlásiť. Nevidím absolútne žiaden dôvod, aby takéto niečo aj u nás nemohlo byť tak ako v Českej republike za obyčajných „100 Sk“, tak ako je to v Česku za 100 CZK. Pevne verím, pán minister, že túto argumentáciu zoberiete, tak ako som ju predviedol bez hocijakých nánosov, že je to naozaj pragmatické a rozumné, nevidím žiaden dôvod, aby tam bolo 500 korún, a že budete súhlasiť s týmto pozmeňujúcim návrhom, aj keď ide nad rámec vášho zákona. Ale súvisí napr. aj s tým, čo ideme riešiť, teda s identifikáciou cestnej dane tam, kde má byť identifikovaná, s čím plne súhlasím. A súhlasí s tým aj celý náš poslanecký klub. A podporíme tento zákon, pretože si myslíme, že naozaj tie úniky v cestnej dani sú spôsobené práve týmto nedostatkom. A preto si myslíme, že je to dobrý návrh, ktorý ste predložili. A preto by som chcel požiadať, aby ste aj vy podporili túto zmenu, ktorá ide nad rámec zákona. Ale určite sa jej potešia všetci tí, ktorým to určite pomôže. Vedzte, že toto určite nikto nezneužíva. Ale je to len pre tých, ktorí naozaj chcú si ušetriť tie peniažteky, pokiaľ sa dá, a nie takým spôsobom aby sme ich odradzovali. Ďakujem veľmi pekne za pozornosť.